钦定古今图书集成/历象汇编/庶征典/第098卷 > 吴
## 钦定古今图书集成/历象汇编/庶征典/第098卷 > 吴

作端门，又灾内殿。”　按《宋书五行志》，“吴孙亮建兴元
年十二月，武昌端门灾。改作端门，又灾内殿。”按门者
号令所出，殿者听政之所。是时诸葛恪秉政，而矜慢
放肆，孙峻总禁旅，而险害终著。武昌孙氏尊号所始，
天戒若曰，宜除其贵要之首者。恪果丧众殄民，峻授
政于𬘭。𬘭，废亮也。或曰：孙权毁彻武昌以增太初宫，
诸葛恪有迁都意，更起门殿，事非时宜，故见灾也。京
房《易传》曰：“君不思道，厥妖火烧宫。”

### 太平元年建业火

按《吴志孙亮传》不载。　按《宋书五行志》，吴孙亮太平
元年二月朔，建业火，人火之也。是秋孙𬘭始秉政，矫
以亮诏杀吕据滕，引明年又辄杀朱异，弃法律，逐功
臣之罚也。

### 景帝永安五年白虎门灾

按《吴志孙休传》：“永安五年春二月，白虎门北楼灾。”
按《宋书五行志》：“吴孙休永安五年二月，白虎门北楼
灾。”

永安六年，建业城火。

按《吴志孙休传》：“六年十月癸未，建业石头小城火烧
西南百八十丈。”

按《宋书五行志》，“永安六年十月，石头小城火烧西南
百八十丈。”是时嬖人张布专擅国执，多行无礼，而韦
昭、盛冲终斥不用，兼遣蔡战等为使，惊扰州郡，致使
交趾反乱，是其咎也。

### 乌程侯建衡二年火

按《吴志孙皓传》，“建衡二年三月，大火烧万馀家。”
按《宋书五行志》，“吴孙皓建衡二年三月，大火烧万馀
家，死者七百人。”

按《春秋》，“齐火。”刘向以为桓公好内，听女口，妻妾数更
之罚也。皓制令诡暴，荡弃法度，劳臣名士，诛斥甚众。
后宫万馀，女谒数行，其中隆宠佩皇后玺绶者又多
矣。故有大火。